1.Úvod

Európska únia (EÚ) vždy bola na poprednom mieste v rozvíjaní spoľahlivého a vedecky podloženého legislatívneho modelu dobrých životných podmienok zvierat. Komisia si od samého začiatku uvedomovala, že na to, aby takýto model bol udržateľný, mal by sa rozšíriť aj na medzinárodnú úroveň.

Jednou z priorít Komisie v oblasti dobrých životných podmienok zvierat aj naďalej zostáva ich podpora a spravodlivá hospodárska súťaž na celosvetovej úrovni.

Celkovým cieľom činností Komisie na medzinárodnej úrovni v oblasti dobrých životných podmienok zvierat je podporovať hodnoty EÚ vzhľadom na zvieratá, zvyšovať informovanosť o prísnych normách dobrých životných podmienok zvierat, ktoré odrážajú model EÚ a jej zásady, a podporovať ich na medzinárodnej úrovni, predovšetkým v styku s obchodnými partnermi EÚ. Zlepšenie noriem dobrých životných podmienok zvierat v celosvetovom meradle takisto prispieva k vytváraniu rovnakých podmienok pre prevádzkovateľov z EÚ a z krajín mimo nej.

V roku 2012 sa Komisia v rámci svojej stratégie EÚ pre ochranu a dobré životné podmienky zvierat na obdobie 2012-2015 rozhodla pokračovať vo svojich medzinárodných činnostiach v oblasti dobrých životných podmienok zvierat.

Komisia naznačila potrebu začleniť ustanovenia o dobrých životných podmienok zvierat do dvojstranných obchodných dohôd alebo vytvoriť iné podoby spolupráce, ako aj rozvinúť spoluprácu v konkrétnych otázkach s krajinami mimo EÚ.

Takisto má v úmysle zostať aktívna na multilaterálnej pôde, predovšetkým v Svetovej organizácii pre zdravie zvierat (OIE) a Organizácii OSN pre výživu a poľnohospodárstvo (FAO) i v rámci európskej susedskej politiky.

Súčasťou stratégie EÚ bolo prijatie tejto správy. Predstavuje dôležitý krok pri zohľadňovaní medzinárodných činností,, vykonaných v uplynulých 15 rokoch v oblasti dobrých životných podmienok zvierat

2.Ciele

Účelom tejto správy je preskúmať hlavné medzinárodné činnosti v oblasti dobrých životných podmienok zvierat určených na výrobu potravín, ktoré vykonala Komisia s podporou členských štátov EÚ.

Uvádza sa v nej hodnotenie ich výsledkov pri podpore noriem dobrých životných podmienok zvierat na celosvetovej úrovni, ako aj analýza toho, ako prispeli k vytváraniu rovnakých podmienok pre prevádzkovateľov z EÚ a z krajín mimo nej.

Cieľom správy je teda určiť tie činnosti a politické nástroje, ktoré boli najúčinnejšie z hľadiska výsledkov v období 2004 – 2016.

Správa je založená na štúdii „Study on the impact of animal welfare international activities“ (Štúdia vplyvov medzinárodných činností v oblasti dobrých životných podmienok zvierat, ďalej len „štúdia“). Takisto sa v nej zohľadnila štúdia „Assessing farmers' cost of compliance with EU legislation in the fields of environment, animal welfare and food safety“ (Posúdenie nákladov poľnohospodárov na dodržiavanie právnych predpisov EÚ v oblasti životného prostredia, dobrých životných podmienok zvierat a bezpečnosti potravín), ktorá nie je venovaná dobrým životným podmienkam zvierat, ale napriek tomu obsahuje relevantné informácie pre túto správu.

3.Medzinárodné činnosti

Komisia svoje medzinárodné činnosti v oblasti dobrých životných podmienok zvierat vykonáva tak na multilaterálnej, ako aj na bilaterálnej úrovni.

Multilaterálne činnosti sú činnosti vykonávané v rámci medzinárodných medzivládnych organizácií s celosvetovou pôsobnosťou (napr. OIE, FAO).

Pojmom bilaterálne činnosti sa označuje spolupráca s jednotlivými krajinami mimo EÚ alebo regionálnymi skupinami takýchto krajín, ako je napríklad Mercosur. Môže prebiehať v rámci obchodných dohôd alebo mať inú podobu (pozri prílohu II).

Kľúčovým nástrojom na zvyšovanie informovanosti o dobrých životných podmienkach zvierat sú iniciatívy na budovanie kapacít, napríklad program Lepšia odborná príprava v záujme bezpečnejších potravín (BTSF), nástroj technickej pomoci a výmeny informácií (TAIEX), programy EÚ pre výskum a cielené projekty.

3.1.Všeobecné úvahy